จัดหาต้นรวงผึ้ง ไว้ปลูกเทิดร.10
หนังสือที่ระลึก ถวายพระเพลิง พระบรมศพร.9 ให้เอกชนร่วม,กระทรวงวัฒนธรรมมีมติจัด ทำหนังสือที่ระลึกงานพระราชพิธีถวายพระเพลิงพระบรมศพ ในหลวงรัชกาลที่ 9 จำนวน 10 เล่ม พร้อมทำจดหมายเหตุงานพระราชพิธีฯ แบ่งเป็น 7 ภาค ตั้งแต่พระราชประวัติไปจนถึงการลงนามและกิจกรรมแสดงความอาลัยของผู้นำประเทศต่างๆ เพื่อเป็นหลักฐานทางประวัติศาสตร์สำคัญของชาติ ขณะที่อุทยานแห่งชาติกุยบุรี แปรรูปไม้จันทน์หอมเสร็จเรียบร้อยเตรียมจัดส่งมอบให้สำนักช่างสิบหมู่ วันที่ 20 ธ.ค.นี้ ด้านไปรษณีย์ไทยพร้อมจัดส่ง บัตรภาพผนึกแสตมป์ ร.9 ที่ให้ ประชาชนลงทะเบียนผ่านระบบออนไลน์ จำนวนกว่า 7 ล้านคน รอส่งถึงมือผู้รับในวันที่ 20 ม.ค.60 ส่วน กทม.นำจิตอาสาปลูกต้นมะขาม 37 ต้น ทดแทนที่ตาย พร้อมขอเอกชนจัดหา ต้นรวงผึ้ง พรรณไม้หอม ประจำพระองค์สมเด็จพระเจ้าอยู่หัว รัชกาลที่ 10 จำนวน 110 ต้น มาปลูกตามสวนสาธารณะ,ความคืบหน้าเกี่ยวกับการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช เมื่อวันที่ 15 ธ.ค. นายวีระ โรจน์พจนรัตน์ รมว.วัฒนธรรม ประธานคณะกรรมการฝ่ายจัดทำหนังสือที่ระลึกและจดหมายเหตุงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช เปิดเผยภายหลังการประชุมคณะกรรมการฝ่ายจัดทำหนังสือที่ระลึกฯ ครั้งที่ 1/2559 ว่า ที่ประชุมเห็นชอบรวบรวมเอกสารทุกประเภท บันทึกเหตุการณ์ บันทึกรายละเอียด บันทึกภาพ และกิจกรรมที่เกี่ยวเนื่องกับงานพระบรมศพอย่างละเอียด เพื่อจัดทำจดหมายเหตุงานพระราชพิธีถวายพระเพลิงพระบรมศพฯ 7 ภาค ประกอบด้วย 1.พระราชประวัติและพระราชกรณียกิจ 2.การประชวร การสวรรคต และการประดิษฐานพระบรมศพ 3.พระราชพิธีทรงบำเพ็ญพระราชกุศล การบำเพ็ญพระราชกุศล การบำเพ็ญพระกุศล และการบำเพ็ญกุศลถวายพระบรมศพ 4.การจัดเตรียมงานพระราชพิธีถวายพระเพลิงพระบรมศพ 5.งานพระราชพิธีถวายพระเพลิงพระบรมศพ 6.กิจกรรมที่เกี่ยวข้องกับงานพระบรมศพที่ประชาชนและภาคเอกชนจัดขึ้นทั้งในส่วนกลาง ต่างจังหวัดและประเทศต่างๆ และ 7.การลงนามและกิจกรรมการแสดงความอาลัยของผู้นำประเทศต่างๆ เพื่อประโยชน์ต่อการศึกษาค้นคว้าและเก็บเป็นหลักฐานประวัติศาสตร์สำคัญของชาติ,นายวีระกล่าวอีกว่า ที่ประชุมยังมีมติเห็นชอบการจัดทำหนังสือที่ระลึกงานพระราชพิธีถวายพระเพลิงพระบรมศพ จำนวน 10 เล่ม ได้แก่ 1.หนังสือพระเมรุมาศสมัยรัตนโกสินทร์ 2.หนังสือรวบรวมการเสด็จพระราชดำเนินทอดพระเนตรโบราณสถาน พิพิธภัณฑสถานแห่งชาติ พระราชดำรัสและพระบรมราโชวาทที่เกี่ยวข้อง 3.หนังสือจดหมายเหตุพระบรมศพรัชกาลต่างๆ 4.พระราชนิพนธ์และวรรณกรรมต่างๆที่เคยจัดพิมพ์ 5.หนังสือรวบรวมองค์ความรู้เกี่ยวกับสัตว์หิมพานต์จากต้นฉบับสมุดไทย 6.หนังสือกวีนิพนธ์ ร้อยกรองรำลึกในพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช 7.หนังสือพระราชพิธีพระบรมราชาภิเษกพระบาทสมเด็จพระปรมินทรมหาภูมิพลอดุลยเดช 8.จดหมายเหตุฉบับสื่อ ซึ่งรวบรวมเหตุการณ์สำคัญที่เกี่ยวข้องกับงานพระบรมศพในแต่ละวัน นับตั้งแต่ทรงพระประชวร เสด็จสวรรคต จนถึงเสร็จสิ้นงานพระบรมศพ ที่มีการเผยแพร่ผ่านสื่อสิ่งพิมพ์ต่างๆ 9.หนังสือรวบรวมบทความพระราชนิพนธ์ของพระบาทสมเด็จพระปรมินทรมหาภูมิพลอดุลยเดช ซึ่งขณะนี้ได้รับรายงานว่าหอสมุดจากประเทศต่างๆ 51 แห่งยินดีให้ข้อมูลแล้ว และ 10.หนังสือรวบรวมองค์ความรู้ด้านต่างๆ ซึ่งเป็นแนวพระราชดำริ ซึ่งในการจัดพิมพ์ วธ.เปิดโอกาสให้หน่วยงานภาครัฐและเอกชนร่วมสนับสนุนงบประมาณด้วย ทั้งนี้ที่ประชุมจะสรุปผลเพื่อรายงานต่อคณะกรรมการอำนวยการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ที่มี พล.อ.ประยุทธ์ จันทร์โอชา นายกรัฐมนตรี เป็นประธานต่อไป,ขณะที่ห้องประชุมที่ว่าอำเภอกุยบุรี จ.ประจวบคีรีขันธ์ นายชาตรี จันทร์วีระชัย นายอำเภอกุยบุรี เป็นประธานประชุมหัวหน้าส่วนราชการ เจ้าหน้าที่อุทยานแห่งชาติกุยบุรี กำนันผู้ใหญ่บ้าน ผู้บริหารท้องถิ่น เพื่อเตรียมการส่งมอบไม้จันทน์หอมที่เจ้าหน้าที่อุทยานแห่งชาติกุยบุรีได้ตัดและแปรรูปเสร็จเรียบร้อยแล้วให้สำนักช่างสิบหมู่ กรมศิลปากร จ.นครปฐม เพื่อจัดสร้างพระโกศทรงพระบรมศพเหนือพระจิตกาธานบนพระเมรุมาศ ในงานพระราชทานเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยมีนายทวี นริสศิริกุล ผวจ.ประจวบคีรีขันธ์ เป็นประธานส่งมอบให้สำนักช่างสิบหมู่ในวันที่ 20 ธ.ค.นี้ บริเวณด้านหน้าที่ว่าการอำเภอกุยบุรี,สำหรับในการพระราชพิธีบำเพ็ญพระราชกุศลพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง ในวันที่ 15 ธ.ค.และเป็นวันที่ 9 ที่สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงโปรดเกล้าโปรดกระหม่อมพระราชทานพระราชานุญาตให้ ให้ราชสกุล องคมนตรี คณะรัฐมนตรี กระทรวง ทบวง กรม องค์กรอิสระ รัฐวิสาหกิจ และภาคเอกชน ร่วมเป็นเจ้าภาพในการบำเพ็ญกุศลสวดพระอภิธรรมพระบรมศพ เพื่อน้อมรำลึกถึงพระมหากรุณาธิคุณและถวายเป็นพระราชกุศล โดยตลอดวันมีหน่วยงานร่วมเป็นเจ้าภาพฯ ประกอบด้วย สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ กองอำนวยการรักษาความมั่นคงภายในราชอาณาจักร ศูนย์อำนวยการบริหารจังหวัดชายแดนภาคใต้ สำนักงานคณะกรรมการสุขภาพแห่งชาติ สำนักงานรับรองมาตรฐานและประเมินคุณภาพการศึกษา สำนักงานส่งเสริมการจัดการประชุมและนิทรรศการ องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน สำนักงานบริหารและพัฒนาองค์ความรู้ สถาบันคุณวุฒิวิชาชีพ สถาบันบริหารจัดการธนาคารที่ดิน สำนักงานพัฒนาพิงคนคร ในการนี้ เจ้าพนักงานได้นิมนต์พระเทพปริยัติมุนี (มีชัย วีรปญฺโญ) วัดหงส์รัตนาราม มาแสดงธรรมเทศนา เรื่องกิตติกถาในพระราชพิธีด้วย ขณะที่สำนักพระราชวังได้สรุปยอดรวมประชาชนที่เดินทางมาถวายสักการะพระบรมศพ เมื่อวันที่ 14 ธ.ค. มีทั้งสิ้น 52,186 คน รวม 45 วัน มี 1,724,965 คน และมีประชาชนถวายเงินเพื่อร่วมบำเพ็ญพระราชกุศลเป็นยอดเงิน 4,658,861.75 บาท รวม 45 วัน เป็นเงินทั้งสิ้น 133,765,323.50 บาท,ต่อมาผู้สื่อข่าวได้รับการเปิดเผยจากศิษย์เก่าโรงเรียนจิตรลดาว่า เมื่อเวลา 11.08 น.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เสด็จลง ณ ห้องประกอบอาหาร ตำหนักทิพย์พิมาน ต.โป่งน้ำร้อน อ.ปากช่อง จ.นครราชสีมา ทรงประกอบอาหารเมนูข้าวผัดหยางโจวเนื้อและไก่ ด้วยพระองค์เอง จำนวน 10 กระทะ จำนวน 500 กล่อง แล้วพระราชทานให้คุณหญิงจรัสศรี ทีปิรัช ผู้ช่วยองค์ประธานสถาบันวิจัยจุฬาภรณ์ เชิญใส่รถตู้ขนมายังบริเวณเต็นท์ศิษย์เก่าโรงเรียนจิตรลดา ด้านข้างประตูเทวาภิรมย์ พระบรมมหาราชวัง และโปรดเกล้าฯ ให้ท่านผู้หญิงอังกาบ บุณยัษฐิติ ผู้จัดการและผู้อำนวยการโรงเรียนจิตรลดา และอธิการบดีวิทยาลัยเทคโนโลยีจิตรลดา นำข้าวผัดหยางโจว แจกจ่ายให้แก่ประชาชนที่เดินทางมาถวายสักการะพระบรมศพ พระบาทสมเด็จพระปรมินทรมหาภูมิพลอดุลยเดช ที่พระที่นั่งดุสิตมหาปราสาท ด้วยทรงห่วงใยสุขภาพ ความเหน็ดเหนื่อยของประชาชนที่มาต่อแถวตั้งแต่เช้ามืด เพื่อถวายสักการะพระบรมศพ จะได้มีอาหารรับประทานที่ปรุงสุกใหม่ ถูกสุขอนามัยและมีสารอาหารครบถ้วนตามหลักโภชนาการ,ส่วนที่ท้องสนามหลวง ตลอดวัน ประชาชนจากทั่วทุกสารทิศต่างพร้อมใจกันเดินทางมาแสดงความอาลัยพระบาทสมเด็จพระปรมินทรมหาภูมิพลอดุลยเดช เบื้องที่หน้าพระบรมโกศ ณ พระที่นั่งดุสิตมหาปราสาท ในพระบรมมหาราชวัง อย่างต่อเนื่อง โดยมีเหล่าจิตอาสามาร่วมแจกสิ่งของ อาทิ ที่เต็นท์ทำดีเพื่อพ่อ บริเวณหน้าประตูวิเศษไชยศรี นายนันทวัฒน์ อิทธิพลกรวินท์ ประธานโครงการทำดีเพื่อพ่อ ร่วมกับ กอร.มน.กทม.พร้อมจิตอาสา นำข้าวหอมมะลิ จ.สุรินทร์ บรรจุถุง ถุง ละ 2 กิโลกรัม จำนวน 2,000 ถุง มาแจกให้กับประชาชนที่มาถวายสักการพระบรมศพ,ขณะที่บริเวณสนามหลวงทิศใต้ พล.ต.อ.อัศวิน ขวัญเมือง ผู้ว่าฯกทม. พร้อมคณะที่ปรึกษา นางสุวรรณา จุ่งรุ่งเรือง ผอ.สำนักสิ่งแวดล้อม นายอาทร จันทวิมล ผู้ประสานงานศูนย์น้ำใจไมตรี และจิตอาสา ร่วมกันปลูกต้นมะขาม 37 ต้น เพื่อทดแทนต้นที่ตาย โดยพล.ต.อ.อัศวินกล่าวว่า พระบาทสมเด็จพระจุลจอมเกล้าเจ้าอยู่หัว รัชกาลที่ 5 โปรดให้ปลูกต้นมะขามไว้รอบสนามหลวง เพื่อให้เกิดความร่มรื่นเหมือนที่สาธารณะในประเทศอินโดนีเซีย โดยทรงเลือกปลูกต้นมะขาม เพราะมีชื่อสื่อถึงความน่าเกรงขาม เริ่มปลูกจำนวน 365 ต้น ต่อมาปลูกเพิ่มเติม ปัจจุบันมีต้นมะขามรอบสนามหลวง 753 ต้น จากการสำรวจของสำนักสิ่งแวดล้อม พบว่า บล็อกที่เคยปลูกต้นมะขามว่างอยู่ 37 แห่ง ในส่วนนี้ได้รับการประสานจากศูนย์น้ำใจไมตรี จัดหาต้นมะขามมาปลูกในบล็อกที่ว่าง เพื่อทดแทนต้นที่ตายไป เป็นต้นมะขามขนาดลำต้น 9 นิ้ว 1 ต้น และขนาดลำต้น 4 นิ้ว 36 ต้น พร้อมกันนี้ได้ประสานนายอาทร ช่วยจัดหาต้นรวงผึ้ง พรรณไม้หอมประจำพระองค์สมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10 จำนวน 110 ต้น เพื่อนำไปปลูกตามสวนสาธารณะต่างๆ ในพื้นที่เขตกรุงเทพฯ สำหรับต้นรวงผึ้ง เป็นไม้ยืนต้นขนาดกลาง-ใหญ่ มีดอกสีเหลือง เป็นสีตรงกับวันพระราชสมภพ วันจันทร์ที่ 28 ก.ค.2495 ประกอบกับต้นรวงผึ้งจะผลิดอกช่วงเดือนพระราชสมภพ โดยผลิดอกช่วงเดือน ก.ค.-ส.ค.,จากนั้นเวลา 13.30 น. ที่ท้องสนามหลวง ฝั่งทิศใต้ ซึ่งเป็นจุดที่จะก่อสร้างพระเมรุมาศ เจ้าหน้าที่จากสำนักสถาปัตยกรรม กรมศิลปากร จำนวน 7 คน พร้อมเครื่องมือ กล้องวัดระดับพื้นที่ เข้ามาวัด กำหนดจุดและหาค่าความสูงต่ำของบริเวณดังกล่าว เจ้าหน้าที่รายหนึ่ง กล่าวว่า นำกล้องมาตรวจวัดหาค่าความสูงต่ำของพื้นที่ปัจจุบันว่า มีความแตกต่างสูงต่ำกันเท่าใด ก่อนที่จะนำค่าดังกล่าวที่วัดได้เป็นข้อมูลให้กับผู้ออกแบบ ไปกำหนดการก่อสร้างพระเมรุมาศ ในพื้นที่สนามหลวงได้หาค่าความสูงต่ำไว้ทั้งหมดแล้ว เหลือเพียงบริเวณส่วนที่เป็นกองอำนวยการร่วมของ กทม.ที่ยังคงมีเต็นท์ตั้งอยู่ จึงต้องรอทาง กทม.ส่งมอบพื้นที่ให้กับกรมศิลปากรก่อน จากนั้นจะลงพื้นที่หาค่าความสูงต่ำอีกครั้ง,วันเดียวกัน ที่บริษัท ไปรษณีย์ไทย จำกัด (ปณท.) ถนนแจ้งวัฒนะ นางสมร เทิดธรรมพิบูล กรรมการผู้จัดการใหญ่ ปณท.นำคณะผู้บริหารและอาสาสมัครจากพนักงาน ลูกจ้าง 500 คน ช่วยกันบรรจุบัตรภาพผนึกตราไปรษณียากรพระบรมฉายาลักษณ์พระบาทสมเด็จพระเจ้าอยู่หัว รัชกาลที่ 9 ขนาด A5 ที่ไปรษณีย์ไทยจัดทำขึ้นเพื่อเป็นส่วนหนึ่งในการรวมดวงใจของคนไทยทั้งชาติ น้อมรำลึกในพระมหากรุณาธิคุณที่พระบาทสมเด็จพระปรมินทรมหาภูมิพลอดุลยเดช ทรงมีต่อพสกนิกรชาวไทยและกิจการไปรษณีย์ไทยและให้ประชาชนคนไทยได้เก็บเป็นที่ระลึก โดยเปิดให้ลงทะเบียนทางเว็บไซต์ ,www.stamprama9.thailandpost.com,  และ ,www.stamprama9.com,  ตั้งแต่วันที่ 7-30 พ.ย. มีประชาชนลงทะเบียนขอรับกว่า 7 ล้านคน โดยการบรรจุในวันแรกได้ประมาณ 2 แสนชุด จะให้เสร็จภายในสิ้นเดือน ธ.ค.นี้ หลังจากนั้นจะนำส่งลงไปยังพื้นที่เพื่อรอนำจ่ายพร้อมๆกันภายในวันที่ 20 ม.ค.2560 ส่วนยอดบัตรภาพฯ ที่ ปณท.ตั้งเป้าทำไว้ 9,999,999 ชุด มีประชาชนจองกว่า 7 ล้านคน ส่วนที่เหลือ ยังไม่ได้กำหนดว่าจะเปิดจองเพิ่มหรือไม่,นางสมรกล่าวด้วยว่า ในครั้งนี้ ปณท.ถือโอกาสเปิดตัว POST ID ซึ่งเป็นข้อมูลบ้านเลขที่ของประชาชนแต่ละหลัง เป็นรหัสตัวอักษรภาษาอังกฤษและตัวเลขรวม 6 ตัว พิมพ์ไว้บนซองด้านหน้า เหนือรายชื่อจ่าหน้าซอง ซึ่งในอนาคตจะมีการนำมาใช้ เพียงแค่มีรหัสโพสต์ไอดี ไปรษณีย์ก็สามารถส่งเอกสารหรือพัสดุถึงมือประชาชนอย่างถูกต้อง,สำหรับการจัดกิจกรรมแสดงความอาลัยและเทิดพระเกียรติในหลวงรัชกาลที่ 9 ในส่วนภูมิภาค วันเดียวกัน ที่ศูนย์ศึกษาการพัฒนาห้วยฮ่องไคร้อันเนื่องมาจากพระราชดำริ อ.เมือง จ.เชียงใหม่ นายพลากร สุวรรณรัฐ องคมนตรี เป็นประธานเปิดงาน ล้นเกล้าชาวไทย สถิตในดวงใจนิรันดร์ เพื่อน้อมรำลึกถึงพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช และเพื่อเผยแพร่พระมหากรุณาธิคุณและพระปรีชาสามารถที่สร้างคุณูปการเพื่อพสกนิกรไทยและแผ่นดินไทย โดยภายในงานจัดให้มีการประกวดจัดแสดงนิทรรศการในหัวข้อ แผ่นดินของเรา จากสถาบันการศึกษา ระดับมัธยมศึกษา ในพื้นที่จังหวัดเชียงใหม่ที่ได้จากการเรียนรู้และน้อมนำแนวพระราชดำริไปร่วมสืบสานและขยายผล มาร่วมจัดแสดง รวมทั้งมีกิจกรรมสร้างงาน สร้างอาชีพ จากงานในหลวง และการจำหน่ายผลิตภัณฑ์จากกลุ่มแม่บ้าน โดยนิทรรศการจะมีไปจนถึงวันที่ 17 ธ.ค.นี้,ส่วนที่ศูนย์เรียนรู้เศรษฐกิจพอเพียง พออยู่ พอกิน ต.วังทอง อ.วังทอง จ.พิษณุโลก ร.ต.ต.สุชาติ กลิ่นสังข์ นายกเทศมนตรีเทศบาลตำบลวังทองพาผู้สื่อข่าวเข้าชมทุ่งทานตะวันภายในศูนย์เรียนรู้ฯ ตั้งอยู่บริเวณริมแม่น้ำวังทองเนื้อที่ 20 ไร่จากทั้งหมด 73 ไร่ ซึ่งภายในทุ่งทานตะวันมีหุ่นไล่กากว่า 200ตัวปักเป็นอักษรและตัวเลขคือคำว่า ร.๙ เพื่อแสดงความอาลัยแด่พระบาทสมเด็จพระปรมินทรมหาภูมิพล อดุลยเดช เช่นเดียวกับที่หน้าอาคารยอห์นปอล 2 โรงเรียนมารีย์วิทยา ถนนมุขมนตรี อ.เมืองนครราชสีมา เช้าวันเดียวกัน คณะครูโรงเรียนมารีย์วิทยา และนักเรียนชั้นอนุบาล 1-3 กว่า 300 คน ร่วมเดินขบวนแปรอักษรเป็นเลข ๙ สีดำอยู่ในวงล้อมรูปหัวใจสีทอง มีรูปธงชาติไทยอยู่ด้านล่างด้วยความสวยงาม เพื่อสำนึกในพระมหากรุณาธิคุณ และแสดงความอาลัยแด่พระบาทสมเด็จพระปรมินทรมหาภูมิพลอดุลยเดช พร้อมทั้งเป็นการปลูกฝังให้เด็กมีความจงรักภักดีต่อสถาบันชาติ ศาสนา และพระมหากษัตริย์,ต่อมาในช่วงค่ำ ม.ล.ปนัดดา ดิศกุล รมต.ประจำสำนักนายกรัฐมนตรี กล่าวภายหลังเป็นประธานการประชุมคณะกรรมการฝ่ายประชาสัมพันธ์การจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ครั้งที่ 1/2559 ที่ทำเนียบรัฐบาล ว่าที่ประชุมมีมติเห็นชอบแผนและงบประมาณค่าใช้จ่ายในการประชาสัมพันธ์การจัดงานพระราชพิธีถวายพระเพลิงพระบรมศพ โดยแบ่งเป็น 3 ระยะคือ 1.ระยะก่อนพระราชพิธีฯ จะจัดกิจกรรมเพื่อสร้างการรับรู้ และจัดตั้งศูนย์ข้อมูลข่าวสารพระราชพิธีฯ 2.ระยะระหว่างการจัดงานพระราชพิธีฯ จะจัดตั้งศูนย์ถ่ายทอดวิทยุและโทรทัศน์ และ 3.ระยะหลังการจัดงานพระราชพิธีฯ จะรวบรวมและตัดต่อภาพเคลื่อนไหวพระราชพิธีฯ เพื่อนำเผยแพร่ออกอากาศ อีกทั้งจัดทำดีวีดีรวบรวมพระราชพิธีฯ และรวบรวมให้เป็นส่วนหนึ่งของหนังสือจดหมายเหตุฯ พร้อมจัดอบรมผู้สื่อข่าวในการทำข่าวพระราชพิธีฯ และจัดทำคู่มือสื่อมวลชน ขนาด 4.5×7 นิ้ว พิมพ์ 4 สี จำนวน 2 ภาษา แบ่งเป็นภาษาไทย 10,000 เล่ม และภาษาอังกฤษ 5,000 เล่ม เนื้อหาสาระสำคัญภายในคู่มือดังกล่าวประกอบด้วยบทย่อพระราชประวัติ พระราชกรณียกิจ พระอัจฉริยภาพด้านต่างๆ การเสด็จสวรรคต รายละเอียดการจัดงานพระราชพิธีฯ ตลอดจนข้อมูลศูนย์ถ่ายทอดวิทยุโทรทัศน์ ศูนย์วิทยุกระจายเสียง ศูนย์สื่อมวลชน ศูนย์ข้อมูลข่าวสาร ผังบริเวณ การแต่งกายและการจัดระเบียบปฏิบัติของสื่อมวลชน
กระทรวงวัฒนธรรมมีมติจัด ทำหนังสือที่ระลึกงานพระราชพิธีถวายพระเพลิงพระบรมศพ ในหลวงรัชกาลที่ 9 จำนวน 10เล่ม พร้อมทำจดหมายเหตุงานพระราชพิธีฯ แบ่งเป็น 7 ภาค ตั้งแต่พระราชประวัติไปจนถึงการลงนามและกิจกรรมแสดงความอาลัยของผู้นำประเทศ
ในหลวงสวรรคต,พระเจ้าอยู่หัวสวรรคต,รัชกาลที่ 9 สวรรคต,สิ้นรัชกาลที่ 9,พระบาทสมเด็จพระปรมินทรมหาภูมิพลอดุลยเดช